Látogatók: 15963434
Kertjeink kincsei – egészséges táplálkozás
Pár hete, november 19-én a KALOT Szilasmenti Népfőiskolai Egyesület Kertbarát csoportja Kertjeink kincsei címmel nagy sikerű rendezvényt tartott a Szent-Györgyi Albert általános iskola alsó tagozatosainak a XVI. kerületi Önkormányzat támogatásával.
Mintegy háromszáz gyermek kíváncsiskodott, kérdezett a bemutatott termékekről, a zöldségekből készült díszekről, amelyek nagy része természetesen a Kertbarátok saját termése volt. A kínáló asztalon csicsókából, sárgarépából, dióból, almából készült finomságokat, lekvárokat, aszalt gyümölcsöt, fűszeres savanyú uborkát és gyógynövényekből készült teát kóstolhattak a gyerekek az egészséges táplálkozásra nevelés jegyében. A kert tagok alig győzték kenni a kenyereket, tölteni az italt, olyan sikere volt az eszem-iszomnak.
Közben az egyik tanteremben, a negyedik osztályos tanulóknak zöldség, gyümölcs felismerő verseny folyt. Az első hat helyezett almát, aszalt gyümölcsöt és hántolt napraforgómagot tartalmazó ajándékcsomagot kapott.
A rendezvény végén Tóth András igazgató és helyettese, Polgár Tünde köszönte meg a sok élményt, amit a tanulók kaptak a kertbarátoktól. A legkisebbek almát, diót, csicsókát vihettek haza, a legügyesebbek pedig megkapták a zöldségekből készült csónakot, kosarat, focilabdákat. A gyerekek megígérték, hogy sokat mesélnek otthon az élményeikről, a finom zöldség, gyümölcskóstolásról. A Kertbarát csoport tagjai felbuzdulva a sikeren, jövőre folytatni fogják a terménybemutatókat, annak reményében, hogy a következő generáció kedvet kap a kert műveléséhez és az egészséges táplálékok készítéséhez.